На основу члана 196. став 2. Закона о запосленима у аутономним покрајинама и јединицама локалне самоуправе („Сл. гласник РС“ бр. 21/2016, 113/2017, 113/2017-I - др. закон и 95/2018), члана 32. став 1. тачка 6. Закона о локалној самоуправи („Сл. гласник РС“ бр. 129/2007, 83/2014-др. закон, 101/2016-др. закон, 47/2018 и 81/2020 - одлука УС), члана 37. став 1. тачка 7) Статута Града Ниша („Сл. лист Града Ниша", број 88/2008, 143/2016 и 18/2019),

Скупштина Града Ниша, на седници од \_\_\_\_\_\_\_\_\_\_\_ 2021. године, доноси

**КОДЕКС ПОНАШАЊА СЛУЖБЕНИКА И**

**НАМЕШТЕНИКА ЗАПОСЛЕНИХ У ОРГАНИМА И СЛУЖБАМА ГРАДА НИША**

**I ОСНОВНЕ ОДРЕДБЕ**

**Члан 1.**

Кодекс понашања службеника и намештеника у органима и службама Града Ниша (у даљем тексту: Кодекс) је скуп правила понашања службеника и намештеника у органима и службама Града Ниша (у даљем тексту: запослени) који садржи професионалне и етичке стандарде за обављање службених послова и остваривање комуникације са странкама, у циљу обезбеђивања квалитета и доступности услуга, као и подстицању поверења у интегритет, непристрасност и ефикасност органа и служби основаних од стране Града Ниша.

**Члан 2.**

Сви појмови који су у Кодексу употребљени у мушком граматичком роду обухватају мушки и женски род лица на која се односе.

**Члан 3.**

Овај кодекс не искључује примену било ког другог прописа, који се односи на запослене у органима и службама Града Ниша.

***Сврха Кодекса***

**Члан 4.**

Сврха овог кодекса је:

* да утврди стандарде личног и професионалног интегритета и понашања запослених у органима и службама Града Ниша;
* да подржи запослене у органима и службама Града Ниша у поштовању професионалних и етичких стандарда;
* да упозна странке о правилном начину поступања и понашања запослених у органима и службама Града Ниша;
* да допринесе изградњи поверења грађана у органима и службама Града Ниша;
* да допринесе успостављању ефикаснијег и одговорнијег поступања запослених.

**II ОСНОВНИ ПРИНЦИПИ КОДЕКСА**

***Законитост, непристрасност и политичка неутралност***

**Члан 5.**

Запослени су дужни да послове обављаjу у оквиру својих овлашћења у складу са Уставом, законом и другим прописима и да поступају у складу са правилима струке.

Запослени су дужни да се у свом раду не руководе личним, породичним, политичким притисцима и мотивима и да се уздржавају од самовољних или других радњи које би неоправдано утицале на странке или им неосновано давале повлашћени третман.

У службеним просторијама запослени не смеју да носе и истичу обележја политичких странака, нити њихов пропагандни материјал.

Запослени не смеју на раду да изражавају и заступају политичка уверења.

***Забрана дискриминације***

**Члан 6.**

Запослени су дужни да у свакој прилици поштују принцип једнакости странака пред Уставом и законом и да поступају једнако према свим странкама у истој правној и фактичкој ситуацији.

Запослени су дужни да у оквиру својих овлашћења омогуће остваривање права, поштовање интегритета и достојанства странака без дискриминације или повлашћивања по било ком основу, а нарочито по основу пола, расе, боје коже, друштвеног порекла, рођења, генетских својстава, културе, језика, вероисповести или веровања, политичког или другог уверења, држављанства, припадности народу или националној мањини, имовног стања, психичког и физичког инвалидитета, старосне доби, родног идентитета и сексуалне оријентације, здравственог стања, брачног и породичног статуса, осуђиваности, физичког изгледа, чланства у политичким, синдикалним и другим организацијама и другим стварним и претпостављеним личним својствима.

***Остваривање јавног интереса***

**Члан 7.**

Запослени се обавезују да поступају тако да странкама омогуће да што лакше заштите и остваре своја права и правне интересе, водећи притом рачуна да то не буде на штету јавног интереса.

***Забрана злоупотребе и прекорачења службених овлашћења***

**Члан 8.**

Запослени су дужни да овлашћења у свом раду користе искључиво у сврхе које су утврђене законом и другим прописима.

При обављању приватних послова, запослени не смеју да користе службене ознаке, службена овлашћења или ауторитет радног места.

***Спречавање сукоба интереса***

**Члан 9.**

Запослени се обавезују да воде рачуна о стварном или могућем сукобу интереса и да предузимају мере предвиђене законом, ради спречавања могућег сукоба интереса.

***Заштита података о личности***

**Члан 10.**

Запослени који обрађују податке о личности у обавези су да примењују прописе и стандарде који се односе на обраду података о личности.

***Професионално иступање на јавним наступима***

**Члан 11.**

Изјаве за јавност из делокруга органа и служби Града Ниша даје руководилац.

Изузетно, запослени могу да дају изјаве за јавност из делокруга органа и служби Града Ниша, само на основу писаног овлашћења руководиоца органа или службe.

Запослени који у свим облицима јавних наступа дају коментаре, износе ставове и мишљења која се односе на рад органа и служби Града Ниша, у обавези су да поштују углед органа и служби Града Ниша и лични углед и да исти не нарушавају.

У јавним наступима у којима не представљају органе и службе Града Ниша, запослени не смеју да износе податке из делокруга органа и служби Града Ниша или послова својих радних места, који би могли нарушити углед органа и служби Града Ниша и поверење грађана у њихов рад.

***Професионални однос према странкама***

**Члан 12.**

У професионалном односу са странкама запослени су дужни да:

* поступају професионално и пристојно;
* покажу заинтересованост и стрпљење, посебно са неуком странком;
* благовремено и тачно дају податке и информације;
* пружају помоћ и дају информације о надлежним органима и правним средствима која им стоје на располагању;
* руководе се начелом једнакости;
* поштују личност и достојанство странке.

***Професионални однос са претпостављенима и запосленима***

**Члан 13.**

Запослени су дужни да у односима са претпостављенима и запосленима поступају са дужном пажњом и поштовањем и негују професионалне односе.

***Поштовање радног времена***

**Члан 14.**

Запослени су дужни да поштују прописано радно време, као и да се приликом доласка или одласка са радног места евидентирају на прописан начин.

Пауза у току радног времена је дозвољена у трајању од 30 минута, у временском интервалу од 10.00 до 10.30 односно од 10.30. до 11.00 часова, имајући у виду потребе процеса рада, о чему одлучује непосредни руководилац.

Изузетно, запосленима непосредни руководилац може да одобри коришћење паузе у другом временском интервалу, уколико то захтевају потребе посла.

***Стандарди одевања на радном месту***

**Члан 15.**

Запослени су дужни да се прикладно и уредно одевају, у складу са потребама радних места и радних активности и да својим начином одевања на радном месту не нарушавају углед органа или службе Града Ниша, нити изражавају своју политичку, верску или другу личну припадност која би могла да доведе у сумњу њихову непристрасност и неутралност.

Основни стандард свакодневног одевања јесте уредна и чиста одећа и обућа. Неприкладном одећом сматрају се нарочито: непримерено кратке сукње, блузе са великим деколтеом или танким бретелама, изразито кратке или провидне блузе, кратке панталоне, патике, папуче и сандале са отвореним прстима, односно обућа која открива већи део стопала.

Руководилац органа и служби Града Ниша може да донесе упутство којим ће ближе да одреди начин одевања на радном месту, у зависности од природе посла који запослени обављају.

Запосленог који је неприкладно одевен непосредни руководилац упозориће на обавезу поштовања овог кодекса у погледу одевања на радном месту и на могућност покретања дисциплинског поступка у случају поновљене повреде кодекса.

***Поступање у кризним и ванредним ситуацијама***

**Члан 16.**

Запослени су дужни да се у кризним и ванредним ситуацијама (елементарне несреће и катастрофе, појаве епидемије заразне болести и друго) одговорно понашају и да поштују општа упутства и препоруке тела надлежних за праћење стања и усмеравање и усклађивање активности државних органа, организација и служби у кризној или ванредној ситуацији.

Када је, ради спречавања ширења заразне болести, потребно предузимање посебних мера превенције, руководилац који руководи органом или службом Града Ниша, дужан је да пословне активности реорганизује и управљање људским ресурсима прилагоди епидемиолошкој ситуацији, те да размотри и предузме мере за смањење преноса заразе међу запосленима, заштиту оних који су изложени већем ризику од штетних здравствених компликација, мере и планове за одржавање пословних процеса у случају да се догоди већи број изостанака од уобичајеног и минимизирање негативних ефеката на друге органе, службе и грађане.

Ако, у случају из става 2. овог члана, пословна активност захтева сталну комуникацију са запосленима, рад са странкама, тимски рад и групне сусрете са учесницима неког састанка, потребно је дати предност комуникацији путем телефона, интернета, конференцијских позива и слично.

**III ПРИМЕНА И ПРАЋЕЊЕ КОДЕКСА**

***Примена Кодекса***

**Члан 17.**

Запослени су дужни да се придржавају одредаба Кодекса.

Ступањем на снагу овог кодекса, обавезују се запослени да дају писану изјаву да су упознати са Кодексом, о чему се старају руководиоци органа и служби Града Ниша.

Лица која први пут заснивају радни однос у органима и службама Града Ниша, у обавези су да се упознају са Кодексом и да то потврде давањем писане изјаве.

Изјаве се достављају организационом облику у градској управи надлежној за људске ресурсе.

***Праћење примене Кодекса***

**Члан 18.**

О примени Кодекса у органима и службама Града Ниша старају се руководиоци.

***Дисциплинска одговорност***

**Члан 19.**

Повреда обавезе из овог кодекса представља лакшу повреду дужности из радног односа, осим уколико није обухваћена неком од тежих повреда радних дужности предвиђених законом или другим прописом.

**IV ЗАВРШНЕ ОДРЕДБЕ**

**Члан 20.**

Ступањем на снагу овог кодекса престаје да важи Етички кодекс понашања запослених у градским управама и службама Града Ниша ("Службени лист Града Ниша", број 52/2015) и Кодекс понашања службеника и намештеника запослених у Градској управи Града Ниша ("Службени лист Града Ниша", број 75/2017).

**Члан 21.**

Кодекс ступа на снагу осмог дана од дана објављивања у „Службеном листу Града Ниша".

Број: \_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_године

**СКУПШТИНА ГРАДА НИША**

**Председник**

**др Бобан Џунић**

**О б р а з л о ж е њ е**

Правни основ за доношење Кодекса понашања службеника и намештеника запослених у органима и службама Града Ниша, садржан је у члану 196. став 2. Закона о запосленима у аутономним покрајинама и јединицама локалне самоуправе („Сл. гласник РС“ бр. 21/2016, 113/2017, 113/2017-I - др. закон и 95/2018), којим је прописано да Кодекс понашања службеника и намештеника у име послодавца доноси скупштина јединице локалне самоуправе.

Сагласно члану 32. став 1. тачка 6. Закона о локалној самоуправи („Сл. гласник РС“ бр. 129/2007, 83/2014-др. закон, 101/2016-др. закон, 47/2018 и 81/2020 - одлука УС), Скупштина Града доноси прописе и опште акте.

Сагласно члану 37. став 1. тачка 7) Статута Града Ниша („Сл. лист Града Ниша", број 88/2008, 143/2016 и 18/2019), Скупштина Града доноси прописе и опште акте.

Разлог за доношење Кодекса понашања службеника и намештеника запослених у органима и службама Града Ниша, произилази из потребе за унапређивањем рада органа и служби Града Ниша у вршењу послова из надлежности локалне самоуправе и послова од значаја за остваривање права и слобода грађана.

На тај начин доприноси се подизању професионалних и етичких стандарда за обављање службених послова и остваривање квалитетније комуникације са странкама, чиме се ствара један од услова за афирмацију управе и уопште, локалне администрације, као сервиса у служби грађана.

Циљ Кодекса је да утврди стандарде личног и професионалног понашања запослених; да подстакне запослене у поштовању ових стандарда; да допринесе изградњи поверења грађана у органе и службе локалне самоуправе и допринесе успостављању ефикасније локалне самоуправе.

Наведени акт структуриран је кроз четири главе: глава I - Основне одредбе и сврха Кодекса (чланови 1-4). Наведеним члановима регулишу се предмет Кодекса, сврха Кодекса, као и употреба граматичких појмова; глава II - Основни принципи Кодекса (чланови 5-16). Овим члановима регулишу се следећи принципи Кодекса: законитост, непристрасност и политичка неутралност, забрана дискриминације, остваривање јавног интереса, забрана злоупотребе и прекорачења службених овлашћења, спречавање сукоба интереса, заштита података о личности, професионално иступање на јавним наступима, професионални однос према странкама, професионални однос са претпостављенима и запосленима, поштовање радног времена, стандарди одевања на радном месту и поступање у кризним и ванредним ситуацијама; глава III - Примена и праћење Кодекса (чланови 17-19). Овим члановима дефинишу се примена Кодекса, праћење примене Кодекса и одговорност за повреде одредаба Кодекса. Глава IV – Завршне одредбе (чланови 20-21). Наведеним члановима регулише се ступање на снагу Кодекса и престанак важења аката из ове области.

На основу наведеног, Градско веће Града Ниша, предлаже Скупштини Града Ниша доношење Кодекса понашања службеника и намештеника запослених у органима и службама Града Ниша.

**Вршилац дужности начелника**

**Градске управе за органе Града**

**и грађанска стања**

**Марина Јанковић**